SAWAD กอดคอ MTC วิ่งคึก โบรกฯมองผลงานไตรมาส 4 โตต่อ พร้อมอัพประมาณการสินเชื่อปีนี้โต 24%
SAWAD กอดคอ MTC วิ่งคึก โบรกฯมองผลงานไตรมาส 4 โตต่อ พร้อมอัพประมาณการสินเชื่อปีนี้โต 24%
21 พ.ย. 2561

ผู้สื่อข่าวรายงานว่า ณ เวลา 16.01 น. ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD อยู่ที่ระดับ 45.50 บาท บวก 2 บาท หรือ 4.60% สูงสุดที่ระดับ 45.75 บาท ต่ำสุดที่ระดับ 43.25 บาท มูลค่าการซื้อขาย 412.43 ล้านบาท
ขณะที่ ราคาหุ้นบริษัท เมืองไทย แคปปิตอล จำกัด (มหาชน) หรือ MTC อยู่ที่ระดับ 49.25 บาท บวก 2.25 บาท หรือ 4.79% สูงสุดที่ระดับ 49.25 บาท ต่ำสุดที่ระดับ 46.50 บาท มูลค่าการซื้อขาย 617 ล้านบาท
โดยนักวิเคราะห์ บล.กสิกรไทย ระบุในบทวิเคราะห์เกี่ยวกับหุ้น SAWAD ว่า ราคาหุ้นในช่วงก่อนหน้านี้ปรับตัวลดลงมาผิดปกติจนอัพไซด์เปิดกว้าง นอกจากนี้ SAWAD ยังคงเป้าหมายการเติบโตของสินเชื่อปี 2561/62 ที่ 20%/30% และเป้าหมายการเปิดสาขาใหม่ 200-300 สาขา/ปีในช่วงปี 2561-62 ขณะที่คาดว่าการเติบโตของสินเชื่อจะปรับดีขึ้นในครึ่งปีหลัง โดย SAWAD ให้แนวทางการเติบโตของสินเชื่อที่ 7-8% ต่อไตรมาสในครึ่งหลังของปี 2561
ทั้งนี้ ผู้บริหาร SAWAD ให้แนวทางว่า yield จะค่อยๆ ปรับดีขึ้นสู่ระดับ 23-25% ส่วนด้านคุณภาพสินเชื่อจะดีขึ้น โดยอัตราส่วนหนี้เสีย (NPL ratio) จะลดลงในไตรมาส 3/2561 จาก 5.4% ในไตรมาส 2/2561 และคาดจะลดลงมาอยู่ที่ราว 4-5% ในไตรมาส 4/2561 เราคงคำแนะนำ “ซื้อ” SAWAD ด้วยราคาเป้าหมายที่ 47.50
ด้านนักวิเคราะห์ บล.เอเชีย เวลล์ ประเมินว่ากำไรสุทธิไตรมาส 4/61 จะเพิ่มขึ้นทั้งจากช่วงเดียวกันปีก่อนและไตรมาสก่อนหน้า หนุนโดยช่วงไฮซีซั่นของอุปสงค์สินเชื่อและการขยายสาขา ทำให้ปรับเพิ่มสมมติฐานการเติบโตของสินเชื่อปี 2561 เป็น 24% จาก 20% อย่างไรก็ตาม เราปรับลดการเติบโตของรายได้ที่ไม่ใช่ดอกเบี้ยเป็น 8% จาก 15% เนื่องจากในปี 2560 มีรายการ one-off หลายรายการ ส่งผลให้รายได้ที่ไม่ใช่ดอกเบี้ยปี 2561 เติบโตในอัตราชะลอลง โดยรวมแล้วประมาณการกำไรสุทธิปี 2561 ของเรายังอยู่ใกล้เคียงเดิมที่ 2.75 พันล้านบาท
พร้อมกันนี้ คาดแนวโน้ม SAWAD จะแข็งแกร่งขึ้นในปี 2562 เป็นต้นไปจากปัจจัย 1) คาดการเติบโตของสินเชื่อปี 2562 จะเร่งตัวเป็น 30% จากปี 2561 ที่ 24% เป็นผลจากการกลับมาเร่งขยายสินเชื่อแบบเข้มข้นตามการเร่งขยายสาขา หลังจากที่กระบวนการปรับโครงสร้างภายในเสร็จสิ้นแล้ว 2) ประมาณการ NIM ปี 2562 จะเพิ่มขึ้นเป็น 19.2% จากปีนี้ที่ 18.2% เนื่องจาก SAWAD ได้หยุดปล่อยสินเชื่อ Low-yield แล้ว
3) อัตราส่วนการตั้งสำรองต่อสินเชื่อเฉลี่ย (Credit cost) ปีหน้าคาดจะผ่อนคลายลงเป็น 170bps จากปี 2561 ที่ 175bps หนุนโดยคุณภาพสินทรัพย์ที่ปรับตัวดีขึ้น และการทยอยปรับนโยบายตั้งสำรองใหม่ โดยการหักหลักประกันก่อน และ 4) โมเมตัมรายได้ที่ไม่ใช่ดอกเบี้ยคาดจะเติบโตต่อเนื่อง โดยหนึ่งในปัจจัยหนุน ได้แก่ ธุรกิจบริหารหนี้เสีย ซึ่ง SAWAD ได้ตั้งงบลงทุนเพื่อซื้อหนี้เสียมาบริหารสำหรับปี 2562 ที่ระดับ 3 พันล้านบาท โดยรวมแล้ว เราคงประมาณการกำไรสุทธิปี 2562 ที่ 3.4 พันล้านบาท
อย่างไรก็ตาม คงคำแนะนำ “ซื้อ” ด้วยราคาเป้าหมายปี 2562 ที่ 59 บาท คำนวณจาก prospective PBV ที่ 4.5 เท่า (Gordon Growth Model) จากขั้นตอนการปรับโครงสร้างภายในที่เสร็จสิ้นแล้ว โดยคาด SAWAD จะกลับเข้าสู่ High Growth Phase อีกครั้งนับตั้งแต่ปี 2562 เป็นต้นไป พร้อมคาดการณ์กำไรสุทธิบริษัทจะเติบโตสูงกว่า 20% ต่อปี อย่างน้อยในช่วง 2 ปีข้างหน้า